
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât conflictul dintre forțele armate sudaneze și forțele de sprijin rapid (FSR) a escaladat, devenind cea mai mare criză umanitară din lume; întrucât peste 33 milioane de persoane, dintre care 16 milioane de copii, au nevoie de ajutor, iar milioane de persoane se confruntă cu foametea și strămutarea;
B.	întrucât FSR a asediat orașul El-Obeid și pregătește, potrivit relatărilor, o ofensivă iminentă la sol; întrucât actorii internaționali avertizează cu privire la riscul de atrocități în masă în El-Obeid, unde 500 000 de civili sunt expuși riscului;
C.	întrucât misiunea independentă de informare a ONU a constatat că preluarea de către FSR a El-Fasher are toate trăsăturile unui genocid și avertizează cu privire la alte crime de război; întrucât violul și alte forme de violență sexuală sunt utilizate ca arme de război;
D.	întrucât atacurile cu drone împotriva El-Obeid au ucis civili, au distrus accesul orașului la energie electrică și combustibil, au întrerupt aprovizionarea cu apă și accesul la resurse indispensabile pentru supraviețuire; întrucât sistemul de sănătate din Sudan se prăbușește;
E.	întrucât, potrivit unor relatări credibile, FSR beneficiază de sprijin extern, inclusiv prin contractanți militari străini și transfer de echipamente militare, cu încălcarea embargoului ONU asupra armelor,
1.	condamnă cu cea mai mare fermitate crimele de război și crimele împotriva umanității din Sudan, în special asediul în curs al orașului El-Obeid de către FSR, și insistă ca comunitatea internațională să împiedice repetarea masacrului din El-Fasher și să oblige FSR să ridice asediul asupra orașului El Obeid;
2.	îndeamnă toate părțile beligerante să înceteze focul, să respecte dreptul internațional umanitar și să înceteze imediat toate atacurile împotriva civililor, inclusiv violența sexuală și înfometarea forțată;
3.	solicită Uniunii să mărească de urgență sprijinul umanitar pentru Sudan, inclusiv pentru supraviețuitorii violenței sexuale, persoanele care se confruntă cu foametea, persoanele strămutate intern și refugiați; solicită finanțare directă pentru centrele de răspuns la situații de urgență și alte organizații locale din prima linie; subliniază necesitatea unor coridoare umanitare pentru a asigura rute de evacuare pentru populația civilă și accesul umanitar la El-Obeid peste granițe și peste liniile de conflict;
4.	îndeamnă Uniunea să se alăture Uniunii Africane și ONU în eforturile de a dialoga cu părțile beligerante în vederea unei încetări a focului și de a sprijini un proces de pace condus de civili; invită Uniunea să impună sancțiuni specifice entităților și persoanelor responsabile de crime de război în Sudan;
5.	condamnă toate ingerințele externe care alimentează războiul; îndeamnă toate statele, inclusiv Emiratele Arabe Unite, să înceteze finanțarea, furnizarea de arme sau alt tip de sprijin pentru FSR; îndeamnă SEAE și Consiliul să sancționeze persoanele, entitățile și facilitatorii externi, precum și companiile private de securitate, cum ar fi Global Security Services Group, pentru încălcarea embargoului ONU asupra armelor și să colaboreze cu CSONU pentru a extinde embargoul la întregul Sudan;
6.	solicită tragerea la răspundere a tuturor făptașilor și efectuarea de anchete independente privind presupusele crime de război; îndeamnă Uniunea să sprijine financiar și politic aceste eforturi, să facă presiuni pentru a extinde jurisdicția CPI la întregul Sudan, să sprijine mandatul misiunii ONU de stabilire a faptelor și să ia în considerare includerea FSR pe lista UE a organizațiilor teroriste;
7.	încredințează Președintei sarcina de a transmite prezenta rezoluție Consiliului, Comisiei, autorităților din Sudan, Uniunii Africane și Secretarului General al ONU.

